แห่ช็อปต่างประเทศรูดปรื๊ดพุ่ง30%
คนไทยแห่เที่ยวนอก ยอดใช้จ่ายผ่านบัตรเครดิตในต่างประเทศพุ่ง 4 เดือน โต 32%
2 พ.ค. 2556

คนไทยแห่เที่ยวนอก ยอดใช้จ่ายผ่านบัตรเครดิตในต่างประเทศพุ่ง 4 เดือน โต 32%
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า จากการสำรวจยอดใช้จ่ายผ่านบัตรเครดิตของผู้ถือบัตรธนาคารล่าสุด พบว่า ในช่วง 4 เดือนแรกของปีนี้ มียอดการนำบัตรไปใช้จ่ายในต่างประเทศถึง 7,070 ล้านบาท เพิ่มขึ้นถึง 32% จากช่วงเดียวกันของปีก่อนที่มียอดใช้จ่ายในต่างประเทศอยู่ที่ 5,330 ล้านบาท แค่เดือน เม.ย. มีการใช้เพิ่มถึง 27%
“ตัวเลขยอดใช้จ่ายผ่านบัตรในต่างประเทศที่เพิ่มขึ้นมากน่าจะเป็นผลมาจากการแข็งค่าของเงินบาท ทำให้คนเลือกเดินทางไปท่องเที่ยวต่างประเทศกันมากในช่วงเทศกาลและวันหยุดยาว” นายชาติชาย กล่าว
นายฐากร ปิยะพันธ์ กรรมการผู้จัดการใหญ่ กรุงศรี คอนซูมเมอร์ กล่าวว่า ยอดใช้จ่ายผ่านบัตรเครดิตในต่างประเทศของธนาคารในเดือน มี.ค.-เม.ย. เพิ่มขึ้นกว่าค่าเฉลี่ย 330-340 ล้านบาทต่อเดือนราว 30% 
“ช่วงก่อนหน้านี้ที่คนไทยไปเที่ยวญี่ปุ่น เกาหลี มาก จนเงินเยนและเงินวอนขาดตลาด ทำให้ยอดการใช้จ่ายผ่านบัตรเครดิตเพิ่ม|ขึ้นบ้าง แต่ตลาดท่องเที่ยวช่วงนี้น่าจะเริ่มเปลี่ยนไปเป็นสหรัฐและยุโรป” นายฐากร กล่าว